作者:葛長庚
標題:賀新郎
內容:倏又西風起。這一年光景，早過三分之二。燕去鴻來何日了，多少世間心事。待則甚、功成名遂。楓葉荻花動涼思，又尋思、江上琵琶淚。還感慨，勞夢寐。愁來長是朝朝醉。劃地成、宋玉傷感，三閭憔悴。況是淒涼寸心碎。目斷水蒼山翠。更送客、長亭分袂。閣皂山前梧桐雨，起風檣、露舶無窮意。君此去，趁秋霽。